SKRIFTLIG FORESPØRGSEL E-2796/99

af Daniel Varela Suanzes-Carpegna (PPE-DE) til Kommissionen

(18. januar 2000)

Om: Konservesindustrien og dens bidrag til den europæiske politik for fødevarebistand

Europa-Parlamentet drøftede og godkendte på sit plenarmøde i juni 1998 i forrige valgperiode initiativbetænkningen om konservesindustrien for fiskeri- og akvakulturprodukter i Den Europæiske Union (A4-0137/98)(1). I konklusionerne til denne betænkning opfordrede Europa-Parlamentet Kommissionen til at lade konserves fra EU indgå i sin fødevarebistand til lande, der har behov for hjælp, fordi konservesprodukter bevarer levnedsmidlernes næringsværdi og er nemme at opbevare og transportere.

1. Kan Kommissionen oplyse om, hvilke aktioner der er iværksat siden vedtagelsen af denne betænkning med henblik på at imødekomme Eurochambers' anmodning?

2. Kan Kommissionen oplyse det samlede beløb, der er blevet anvendt til EU's humanitære politik generelt de sidste fem år, og i særdeleshed, hvilke beløb der er blevet anvendt til fødevarebistand? Kan Kommissionen endvidere angive, hvilke beløb og hvilken procentdel af den samlede fødevarebistand europæiske konservesprodukter tegner sig for, samt oplyse, hvilke produkter det drejer sig om, og fra hvilke medlemsstater de stammer?

3. Kan Kommissionen oplyse, hvilken form for produkter EU's samlede fødevarebistand består af, og hvilken procentdel de enkelte produkter udgør, samt deres fordeling på tredjelande?

(1) EFT C 210 af 7.6.1998, s. 295.

Svar afgivet på Kommissionens vegne af Poul Nielson

(13. april 2000)

I henhold til Rådets forordning (EF) nr. 1292/96 af 27. juni 1996 om fødevarehjælpspolitik og fødevarehjælpsforvaltning og om særlige aktioner til støtte for fødevaresikkerheden(1) og til adfærdskodeksen med hensyn til fødevarehjælp, som medlemsstaterne har indgået, tildeles fødevarehjælpen på grundlag af en specifik analyse af de faktiske behov og skal så vidt muligt indgå i de samlede strategier for fødevaresikkerhed i modtagerlandene. Der tages ligeledes behørigt hensyn til befolkningens kostvaner og produktionssystemerne i modtagerlandet.

Inden for disse rammer søger Kommissionen så vidt muligt at indkøbe varerne lokalt eller ved trekantsindkøb (køb i et andet udviklingsland end modtagerlandet). Gennemsnitlig 40 % af de samlede køb, som hovedsagelig består af korn (ris, majs, hirse) og bælgplanter, foregår på denne måde.

En oversigt over de samlede bevillinger til fødevarehjælp i tiden fra 1993 til 1999 sendes direkte til det ærede medlem og til Parlamentets generalsekretariat.

Kommissionen sørger så vidt muligt for, at der i leveringerne til fødevarehjælp indgår konserves, især af fiskerivarer, men modtagerlandene anmoder i første række om friske varer.

En oversigt over de mængder konserves af makrel og sardiner, der er blevet leveret i de seneste år, med angivelse af oprindelseslandet, sendes ligeledes direkte til det ærede medlem og til Parlamentets generalsekretariat.

Det Europæiske Fællesskabs Kontor for Humanitær Bistand har først og fremmest til opgave at yde katastrofehjælp. Omfanget af Kommissionens bevillinger til humanitær bistand i de sidste fem år fremgår af følgende tal: 1995: 692,1 mio. EUR, 1996: 656,7 mio. EUR, 1997: 441,6 mio. EUR, 1998: 517,7 mio. EUR og 1999: 812,9 mio. EUR. I alt 1995-1999: 3 121 mio. EUR.

Modtagerlandene fremgår af det dokument, der sendes direkte til det ærede medlem samt til Parlamentets generalsekretariat.

ECHO arbejder hovedsagelig med ikke-statslige eller internationale organisationer som mellemled. I henhold til artikel 16.4 i rammeaftalen om partnerskab skal den humanitære organisation så vidt muligt indkøbe varerne i det land, hvor aktionen finder sted, eller i de omkringliggende lande. På denne måde sikres det, at fødevarehjælpen leveres så billigt som muligt, og at de leverede varer bedst svarer til modtagernes kostvaner. Som det også fremgår af 2. afsnit i den pågældende artikel, tager den humanitære organisation alle forholdsregler for at sikre, at fødevarerne på bedst mulig måde svarer til modtagernes behov og kostvaner.

De leverede fødevarer vil oftest være korn (hvede, majs), olie, ris og bælgfrugter. Fiskekonserves indtager en ganske ubetydelig plads i fødevarehjælpen fra ECHO.

(1) EFT L 166 af 5.7.1996.